**Bridges Awards: Ο νέος θεσμός για την επιβράβευση**

**της συνεργασίας των Ελλήνων σε όλο τον κόσμο**

Με σύνθημα *«Γεφυρώνουμε την απόσταση, επιβραβεύουμε τη συνεργασία»* η πρωτοβουλία «Γέφυρες Γνώσης και Συνεργασίας» εγκαινιάζει έναν νέο θεσμό Βραβείων για την ανάδειξη και την επιβράβευση της συνεργασίας μεταξύ των Ελλήνων σε ολόκληρο τον κόσμο.

Ο θεσμός των Bridges Awards (<http://awards.knowledgebridges.gr>), που υλοποιείται για πρώτη χρονιά φέτος, περιλαμβάνει δύο κατηγορίες βραβείων, τις «Γέφυρες Επιστημονικών Δικτύων» και τις «Γέφυρες Επιχειρηματικής Συνεργασίας». Η πρώτη κατηγορία επιβραβεύει μεμονωμένα επιστημονικά δίκτυα ή συνεργαζόμενα δίκτυα από την Ελλάδα και το εξωτερικό, που έχουν να επιδείξουν αξιόλογα αποτελέσματα, και στα οποία συμμετέχουν τουλάχιστον 15 μέλη από όλο τον κόσμο. Η δεύτερη κατηγορία εστιάζει σε επιχειρηματικά σχήματα, στα οποία συμμετέχουν Έλληνες και ξένοι υπήκοοι (ελληνικής ή μη καταγωγής), με στόχο την παραγωγή προϊόντος ή υπηρεσίας με αντίκτυπο στη χώρα.

Στις κύριες επιδιώξεις των Bridges Awards συγκαταλέγονται η λειτουργία του θεσμού των βραβείων ως πηγή ενθάρρυνσης και ανάδειξης του δημιουργικού ανθρώπινου δυναμικού της χώρας όπου και αν βρίσκεται, η ενίσχυση των δεσμών των Ελλήνων ή ελληνικής καταγωγής επιστημόνων, επαγγελματιών και επιχειρηματιών που ζουν και εργάζονται στο εξωτερικό με την Ελλάδα, η ανάπτυξη συνεργασιών που οδηγούν σε αμοιβαίο όφελος, η αύξηση της εξωστρέφειας των ελληνικών επιχειρήσεων και των προϊόντων και υπηρεσιών τους και τέλος, η δημιουργία συνθηκών για την αντιμετώπιση του φαινομένου διαρροής εξειδικευμένου ανθρώπινου δυναμικού της Ελλάδας.

Στο πλαίσιο του θεσμού των Bridges Awards θα απονεμηθούν χρηματικά έπαθλα σε έως 6 συνεργασίες επιστημονικών δικτύων και σε έως 6 επιχειρηματικές συνεργασίες με αντίκτυπο στην Ελλάδα.

Για τα βραβεία επιστημονικών δικτύων:

* 1ο Βραβείο: 15.000 ευρώ
* 2ο Βραβείο: 12.000 ευρώ
* 3ο Βραβείο: 10.000 ευρώ
* 3 Διακρίσεις: 5.000 ευρώ (ανά διάκριση)

Για τα βραβεία επιχειρηματικών συνεργασιών:

* 1ο Βραβείο: 25.000 ευρώ
* 2ο Βραβείο: 20.000 ευρώ
* 3ο Βραβείο: 15.000 ευρώ
* 3 Διακρίσεις: 10.000 ευρώ (ανά διάκριση)

Η αξιολόγηση των αιτήσεων βράβευσης θα διενεργηθεί από ειδική επιτροπή και περιλαμβάνει τρία στάδια, (1) τον έλεγχο τυπικής εκπλήρωσης των προϋποθέσεων συμμετοχής, (2) την αξιολόγηση των αιτήσεων βράβευσης και (3) τον έλεγχο της εγκυρότητας των συνοδευτικών δικαιολογητικών για τις υποψήφιες προς βράβευση αιτήσεις.

Η υποβολή ηλεκτρονικών αιτήσεων ξεκίνησε την Παρασκευή 31 Μαΐου 2019 και θα ολοκληρωθεί τη Δευτέρα 16 Σεπτεμβρίου 2019 στις 17:00 (ώρα Ελλάδας). Οι ενδιαφερόμενοι μπορούν να ενημερώνονται για τους όρους και προϋποθέσεις συμμετοχής, καθώς και να υποβάλουν την ηλεκτρονική αίτηση βράβευσης στο <http://awards.knowledgebridges.gr>.

Φορείς υλοποίησης των Bridges Awards είναι η Γενική Γραμματεία Στρατηγικών και Ιδιωτικών Επενδύσεων του Υπουργείου Οικονομίας και Ανάπτυξης και το Εθνικό Κέντρο Τεκμηρίωσης (ΕΚΤ).

Σημειώνεται ότι μέσω της πρωτοβουλίας "Γέφυρες Γνώσης και Συνεργασίας" ([www.knowledgebridges.gr](http://www.knowledgebridges.gr)) υποστηρίζεται η δημιουργία δικτύωσης και η ανάπτυξη "γεφυρών" με τους Έλληνες που ζουν και εργάζονται στο εξωτερικό, δίνεται έμφαση στην επανασύνδεσή τους με τη χώρα, αξιοποιώντας ευκαιρίες δραστηριοποίησης και συνάπτοντας συνεργασίες με επιστήμονες, επαγγελματίες, φορείς και επιχειρήσεις.

**Διευθύνσεις στο Διαδίκτυο**

Bridges Awards

<http://awards.knowledgebridges.gr>

Βίντεο Bridges Awards 2019

<https://www.youtube.com/watch?v=xFtkzqI1bHU>

Γέφυρες Γνώσης και Συνεργασίας

<http://www.knowledgebridges.gr>

**Επικοινωνία για δημοσιογράφους**

Εθνικό Κέντρο Τεκμηρίωσης
Μαργαρίτης Προέδρου | Τ.: 210 7273966, E: mproed@ekt.gr
Δημήτρης Μαραγκός | Τ.: 210 7273924, M: 693 6945540, E: dmaragos@ekt.gr